Broj: 711-I-1067-M-99/18-02-16

Zagreb, 01. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tatijane Vučetić i Aleksandre Jozić-Ileković kao članova Povjerenstva na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Jasne Petek, zamjenice župana Krapinsko-zagorske županije, za davanjem mišljenja Povjerenstva,** na 19. sjednici, održanoj 1. kolovoza 2018. g., daje sljedeće

**MIŠLJENJE**

1. **Okolnost prijave kćeri dužnosnice Jasne Petek, zamjenice župana Krapinsko-zagorske županije, na raspisani javni natječaj za zasnivanje radnog odnosa na području Krapinsko-zagorske županije u ustanovama čiji je osnivač Krapinsko-zagorska županija, kao i izbor iste za zasnivanje radnog odnosa u skladu s mjerodavnim propisima i po provedenom javnom natječaju, sama po sebi ne bi predstavljala povredu odredbi ZSSI-a.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnice Jasne Petek, kao i otklanjanja svake sumnje da je dužnosnica iskoristila svoj položaj na bilo koji način u svrhu ostvarivanja privatnih interesa člana obitelji, upućuje se dužnosnica Jasna Petek, u slučaju prijave kćeri na natječaj za zasnivanje radnog odnosa u Krapinsko-zagorskoj županiji kao tijelu u kojem dužnosnica obnaša javnu dužnosti, da se izuzme iz svih radnji vezanih za provedbu natječaja u tijelu u kojem obnaša javnu dužnost.**
3. **Ako se promijene okolnosti na temelju kojih je Povjerenstvo dalo ovo mišljenje, upućuje se dužnosnica Jasna Petek da pravovremeno podnese novi zahtjev za davanjem mišljenja Povjerenstva.**

Obrazloženje

Zahtjev za davanjem mišljenja Povjerenstva podnijela je dužnosnica Jasna Petek, zamjenica župana Krapinsko-zagorske županije. U knjigama ulazne pošte zahtjev je zaprimljen pod poslovnim brojem: 711-U-2257-M-99/18-01-1 17. srpnja 2018. g., povodom kojeg se vodi predmet broj: M-99/18.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu odredbi ZSSI-a, stoga je Jasna Petek povodom obnašanja dužnosti zamjenice župana Krapinsko-zagorske županije obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Jasna Petek navodi kako obnaša dužnost zamjenice župana Krapinsko-zagorske županije, a u djelokrugu rada su joj obrazovanje, zdravstvo, kultura, socijalna skrb, udruge i mladi. Kako joj je kćer završila Filozofski fakultet u Zagrebu i namjerava se javljati na raspisane natječaje na području Krapinsko-zagorske županije radi zasnivanja radnog odnosa za radna mjesta na kojima će udovoljavati propisanim uvjetima, dužnosnica traži mišljenje Povjerenstva hoće li postupiti protivno odredbama ZSSI-a ukoliko joj se kćer bude javljala na natječaje za zapošljavanje u ustanovama čiji je osnivač Krapinsko-zagorska županija.

Člankom 2. stavkom 1. ZSSI-a propisano je kako u obnašanju javne dužnosti dužnosnici ne smiju svoj privatni interes stavljati iznad javnog interesa, dok je člankom 2. stavkom 2. ZSSI-a propisano kako sukob interesa postoji kada su privatni interesi dužnosnika u suprotnosti s javnim, a posebice kada: privatni interes dužnosnika utječe na njegovu nepristranost u obavljanju javne dužnosti ili – se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili – privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika. Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana, dok je člankom 5. stavkom 2. ZSSI-a propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 2. ZSSI-a propisano je da je član obitelji dužnosnika u smislu Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga je kćer dužnosnice Jasne Petek član obitelji dužnosnika u smislu ZSSI-a.

Člankom 7. ZSSI-a propisana su zabranjena djelovanja dužnosnika. Između ostalog, točkom e) navedenog članka propisano je kako je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju, ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Povjerenstvo ocjenjuje kako bi se situacija javljanja kćeri dužnosnice na raspisane javne natječaje za zasnivanje radnog odnosa u Krapinsko-zagorskoj županiji, kao tijelu u kojem dužnosnica Jasna Petek obnaša javnu dužnost, opravdano mogla smatrati okolnošću iz kojih proizlazi potencijalni sukob interesa dužnosnice, stoga je uputno da dužnosnica Jasna Petek poduzme radnje kojima se štiti javni interes u cilju očuvanja vlastite vjerodostojnosti u obnašanju javne dužnosti zamjenice župana Krapinsko-zagorske županije, ali i u cilju očuvanja povjerenja građana u tijela javne vlasti.

U okolnostima kada bi kćer dužnosnice stupila u radni odnos s tijelom javne vlasti u kojem dužnosnica obnaša javnu dužnost mogao bi se stvoriti vanjski dojama kako je dužnosnica iskoristila obnašanje javne dužnosti da bi postigla osobnu korist za člana obitelj dužnosnika iz članka 4. stavka 2. ZSSI-a koja se smatra povezanom osobom dužnosnika iz članka 4. stavka 5. ZSSI-a. Stoga se dužnosnica treba za vrijeme obnašanja dužnosti suzdržavati od aktivnosti u situacijama kada se može postići korist za člana obitelji i druge s njim povezane osobe.

U svrhu izbjegavanja sukoba interesa, Povjerenstvo upućuje dužnosnicu Jasnu Petek, u slučaju da joj se kćer javi na natječaj za zasnivanje radnog odnosa u Krapinsko-zagorskoj županiji, kao tijelu u kojem dužnosnica obnaša javnu dužnost, da se izuzme iz svih radnji koje bi kao zamjenica župana Krapinsko-zagorske bila ovlaštena poduzimati i navedenu okolnost deklarira županu Krapinsko-zagorske županije te da se navedena okolnost objavi na internetskoj stranici Krapinsko-zagorske županije, jer će na taj način efikasno upravljati s uočenom situacijom potencijalnog sukoba interesa.

Povjerenstvo napominje kako je mišljenje dano na temelju navedenih okolnosti i prije raspisivanja konkretnog javnog natječaja, stoga Povjerenstvo upućuje dužnosnicu na podnošenje novog zahtjeva za mišljenjem Povjerenstva u slučaju dvojbe u konkretnoj situaciji.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Jasna Petek, elektronička dostava
2. Objava na internetskoj stranici Povjerenstva
3. Pismohrana